b'\n_START_ARTICLE_\nNogent-sur-Marne\n_START_SECTION_\nGeografija\n_START_PARAGRAPH_\nNogent-sur-Marne le\xc5\xbei ob reki Marni 12 km vzhodno od sredi\xc5\xa1\xc4\x8da Pariza. Na severu meji na Fontenay-sous-Bois, na vzhodu na Le Perreux-sur-Marne, na jugu na Joinville-le-Pont in Champigny-sur-Marne, na zahodu pa ga omejuje Vincennski gozd._NEWLINE_Ob\xc4\x8dino sestavlja sedem \xc4\x8detrti: Beaut\xc3\xa9 Baltard, Le Bois-Porte de Nogent, Nogent Village, Plaisance, Le Port sous la Lune, Les Viselets in Les Mar\xc3\xa9chaux.\n_START_SECTION_\nAdministracija\n_START_PARAGRAPH_\nNogent-sur-Marne je sede\xc5\xbe istoimenskega kantona kot tudi okro\xc5\xbeja, v katerega so poleg njegovega vklju\xc4\x8deni \xc5\xa1e kantoni Bry-sur-Marne, Champigny-sur-Marne-Center/Vzhod/Zahod, Chennevi\xc3\xa8res-sur-Marne, Fontenay-sous-Bois-Vzhod/Zahod, Joinville-le-Pont, Ormesson-sur-Marne, Le Perreux-sur-Marne, Saint-Mand\xc3\xa9, Villiers-sur-Marne in Vincennes-Vzhod/Zahod.\n_START_SECTION_\nZgodovina\n_START_PARAGRAPH_\nV srednjem veku je bilo na ozemlju Nogenta zgrajenih ve\xc4\x8d gradov. Le Chateau de Plaisance iz 13. stoletja je v letu 1375 gostil francoskega kralja Karla V. in njegovo \xc5\xbeeno Ivano Bourbonsko. Kar je od njega ostalo, je hi\xc5\xa1a, v kateri se sedaj nahaja privatna bolni\xc5\xa1nica, in spodnji del vrtnega obzidja. Le Chateau de Beaut\xc3\xa9 sur Marne iz 14. stoletja, prav tako kraljeva rezidenca, je bil poru\xc5\xa1en v letu 1626 s strani kardinala Richelieuja._NEWLINE_V 17. stoletju je Nogent postal pribe\xc5\xbeali\xc5\xa1\xc4\x8de srednjega razreda, do tedaj ve\xc4\x8dinoma v rokah kmetov-vinogradnikov. Izgradnja dveh \xc5\xbeelezni\xc5\xa1kih prog Pariz-Mulhouse in Bastille-La Varenne sredi 19. stoletja je priseljevanje \xc5\xa1e pospe\xc5\xa1ila. Prvotni viadukt, poru\xc5\xa1en med francosko-prusko vojno, so obnovili italijanski priseljenci, ve\xc4\x8dinoma iz province Piacenze (dolina Nure) in Ju\xc5\xbene Tirolske._NEWLINE_28. februarja 1887 se je iz ob\xc4\x8dine izlo\xc4\x8dilo ve\xc4\x8d kot pol ozemlja, na katerem je nastala nova ob\xc4\x8dina Le Perreux-sur-Marne. V letu 1929 je ob\xc4\x8dina Nogent-sur-Marne izgubila majhen del svojega ozemlja na ra\xc4\x8dun \xc5\xa1iritve Pariza (vzhodni rob Vincennskega gozda).'